**Styrk relationen til fremtidens talenter igennem et**

**projektorienteret forløb**

**Hvad er et projektorienteret forløb?**

Studerende på kandidatuddannelsen i Uddannelsesvidenskab kan tage et projektorienteret forløb (praktik), som af hensyn til deres samlede uddannelsesforløb i hovedreglen er placeret i efterårssemestret.

Et projektorienteret forløb er et læringsforløb og et gensidigt samarbejde, hvor den studerende er en del af jeres dagligdag og bidrager til opgaveløsningen i jeres virksomhed/organisation.

Den studerende indgår ikke i et lønnet ansættelsesforhold.

**Hvad får I som virksomhed/organisation ud af et samarbejde med studerende fra kandidatuddannelsen i Uddannelsesvidenskab?**

Med en praktikant fra kandidatuddannelsen i Uddannelsesvidenskab får du en medarbejder med faglig viden om udvikling og ledelse af mennesker og organisationer (HR) såvel som forvaltning og styring af uddannelse og pædagogisk praksis. Den studerende er metodisk klædt på inden for både kvantitative og kvalitative undersøgelsesmetoder, og følger samtidig med praktikken et fag i evaluering og måling.

Til inspiration har praktikanterne tidligere løst opgaver som:  Udvikling af fysiske og virtuelle læringsforløb, ministerbetjening på uddannelsesområdet, politisk styring af efter/videreuddannelsesområdet, evaluering af uddannelse og læring, onboarding, undersøgelse og udvikling af organisationskultur, rekruttering, oversættelse af policy til praksis og kvalitativ afdækning af kompetencebehov.

**Hvad er forventningen til dig som projektvært?**

Den studerende skal stilles fagligt relevante arbejdsopgaver og tildeles en kontaktperson i virksomheden/organisationen, som løbende kan give sparring.

Inden den studerende begynder, skal I sammen med den studerende udfylde en [projektaftale](https://studerende.au.dk/fileadmin/studerende.au.dk/Arts/Undervisning/Projekt_-_praktik/Formular_Aftale_om_projektorienteret_forloeb_Arts.pdf). Det er den studerendes ansvar, at aftalen udfyldes.

Vi anbefaler, at I inden forløbets start, inviterer den studerende til et møde for at tale om, hvilke konkrete opgaver I forventer, den studerende skal involveres i.

Desuden har tidligere projektværter haft god erfaring med at afholde løbende statusmøder, så der sikres en gensidig forventningsafstemning undervejs.

**Hvilke krav stiller universitetet til studerende, som er i et projektorienteret forløb?**

Ud over at være en del af jeres virksomhed/organisation og løse opgaver defineret af jer skal den studerende samtidig arbejde med at undersøge en problemstilling relateret til det projektorienterede forløb. Det er den studerendes opgave at definere problemstillingen samt tage stilling til, i hvor høj grad jeres virksomhed/organisation og dens medlemmer skal involveres i undersøgelsen. Undersøgelsen fungerer som eksamensopgave for det projektorienterede forløb, og den studerende får vejledning og undervisning på universitetet i relation til undersøgelsen.

Samtidig følger den studerende et fag sideløbende med det projektorienterede forløb. Som projektvært skal du derfor forvente, at den studerende skal have tid til at løse opgaver stillet af universitetet samt deltage i undervisning op til en dag om ugen.

**Kontakt til universitetet undervejs?**

Den primære kontakt og dialog er mellem jer og den studerende.

Jeres kontaktperson på Aarhus Universitet er den studerendes faglige vejleder, og I er altid velkomne til at kontakte vedkommende, hvis der opstår spørgsmål. Kontaktinformationen vil fremgå af projektaftalen.

Du kan læse mere om [projektorienteret forløb](https://arts.au.dk/samarbejde/samarbejde-med-studerende/samarbejdsmuligheder/praktik-og-projektorienteret-forloeb) og finde informationer om rammerne for forsikring, ophavsret samt erkendtlighed [her.](https://www.au.dk/samarbejde/samarbejde-med-studerende-og-yngre-forskere/rekrutter-studerende-via-jobbankaudk/projektorienterede-forloeb-i-virksomheder-og-organisationer/information-om-projektorienterede-forloeb)

Venlig hilsen

**Miriam Madsen**

Afdelingsleder

Tlf: +45 20 84 26 72

Mail: mirm@edu.au.dk